કોંગ્રેસ અધ્યક્ષ રાહુલ ગાંધીનો ઉલ્લેખ કરતાં તેમણે કહ્યું હતું કે, કોંગ્રેસ યુપીમાં રાહુલ ગાંધીને આગળ કરી સપાના અખિલેશ યાદવ સાથે સમાધાન કરી ચૂંટણી લડી હતી. ત્યારે એ લોકોને આશા હતી કે, યુવાઓના મત તેમને મળશે. એ પછી ગુજરાતમાં ત્રણ યુવાઓ સાથે મળીને કોંગ્રેસ ચૂંટણી લડી, પરંતુ ચૂંટણીના પરિણામોએ સાબિત કર્યું કે, દેશની જનતા નરેન્દ્ર મોદી સાથે જ છે. તોમરે કહ્યું કે, કોંગ્રેસ એક પરિવારની પાર્ટી છે, પરંતુ ભાજપમાં એક ચાવાળો પણ પીએમ બની શકે છે. હાલ જે બે બેઠકો પર પેટાચૂંટણી થનાર છે, એ કોંગ્રેસ નેતા જ્યોતિરાદિત્ય સિંધિયાનું ક્ષેત્ર છે. ભાજપ અહીં કોંગ્રેસને હરાવીને સિંધિયા પર પ્રશ્ન કરવાની તક મેળવવા માંગે છે.